Hapalopsittaca

Hapalopsittaca er ei biologisk slekt i papegøyefamilien med fire medlemar som har eit leveområde høgt i svært våt tåkeskog, opp mot páramo langs Andesfjella frå Bolivia i sør til nordvestre Venezuela i nord. 

 Skildring 
Hapalopsittaca er fargerike, mellomstore, korthala, solid bygde papegøyar, 22-24 cm i kroppslengd. Halen er rektangulær, rett avskoren. Nebbfarga er gråbleik eller blåleg. Grunnfarga i fjørdrakta er grøn, med farger på hovud og bryst som varierer med arten. Tre artar har fargevariantar i blått og raudt i veng- og stjertfjører, svartvengpapegøye har svarte vengfjører. Føda er frukt, bær og frø, raudmaskepapegøye et òg skot, blomar og belgar.

Alle lever i høgtliggande område i Andes, ca. 2500-3500 moh., svartvengpapegøye ned til 1740 m. 

 Artslista 
Hapalopsittaca i rekkjefølgje etter IOC World Bird List V13.1, 2023, med norske artsnamn etter Norske navn på verdens fugler. IUCN kategori er etter HBW og BirdLife Taxonomic Checklist.

 Eldmaskepapegøye, H. amazonina, Rusty-faced parrot, (des Murs, 1845), (NT)
23 cm; 97–115 gram, svært våt tåkeskog 2500-3000 moh. i Colombia, litt inn i nordvestre Venezuela. 

 Olivenmaskepapegøye, H. fuertesi, Fuertes's parrot, (Chapman, 1912), (EN)
23–24 cm; 124 gram, lite utbreiingsområde i våt tåkeskog 2900-3150 moh. i vestre skråninga av sentrale Andes i Colombia, aust for Pereira.

 Raudmaskepapegøye, H. pyrrhops, Red-faced parrot, (Salvin, 1876), (LC)
22 cm, svært våt tåkeskog 2500-3500 moh. i sørlege Ecuador, litt inn i nordvestre Peru.

 Svartvengpapegøye, H. melanotis, Black-winged parrot, (Lafresnaye, 1847), (LC)
 24 cm, fuktig tåkeskog og elfin-skog 1740-3450 moh, to underartar, ein i Peru og ein i Bolivia.

 Kjelder 

 Bakgrunnsstoff 

kategori:parakittar
kategori:fugleslekter